તો આવો મિત્રો, આ દિવાળીને સાચા અર્થમાં દિવાળી બનાવવા કટિબદ્ધ થઈએ. કોઈની રડતી આંખોમાં હાસ્યનો સાગર છલકાવીએ! કરેલી ભૂલોની માફી માંગીએ ને માફી માંગનારને મનથી માફ કરીને આપણાં મનની પણ સાફ સફાઈ કરવાની કોશિશ કરીએ. આ દિવાળી, નાનાં કે મોટાં, જાણ્યાં કે અજાણ્યાં ગમે તે હોય, તેમનાં દુભાયેલાં દિલોમાં પ્રેમનો પ્રકાશ પાથરવા કૃત સંકલ્પ બનીએ. થોડો પ્રયત્ન કરીએ તો આપણે જરૂર આમ કરી શકીએ. ને જો મોટો સમૂહ આ અભિયાન ચલાવે તો દરેક દિલોમાં સુખ શાંતિનાં સોનેરી સાથીયા પૂરાય. એકવાર આ કામ કરીને ખાતરી કરવા જેવી છે, મિત્રો. કોઈ એક વ્યક્તિનાં ચહેરા પર જો તમે મુસ્કાન લાવી શકો તો એ અનુભૂતિ અલભ્ય બની રહેશે. તન સાથે મનની સફાઈ જો શક્ય બને તો આપણાં અંતરાત્માનાં સંતોષની રોશની દરેક દીવડાં પ્રકાશને ઝાંખો પાડી દે! મનને મલીન કરતાં તમામ દુષણોને દૂર કરીને અંતરને અજવાળીએ તો જ ખરા અર્થમાં દિવાળી ઉજવી ગણાય! તો મિત્રો, હવે આપણે નક્કી કરવાનું છે કે આપણે શું કરવા ઇચ્છીએ છીએ. માત્ર નવાં વસ્ત્રાભૂષણથી તનને સજાવીને અને ચહેરા પર નકલી ખુશીનું મહોરું પહેરીને દિવાળી ઉજવવા માંગીએ છીએ કે નિર્મળ અંતરમનનાં અજવાળાથી ઝળહળીત અસલી ખુશી સાથે ખરા અર્થમાં દિવાળી ઉજવવા ઈચ્છીએ છીએ.